تنشر “كود” رسالة للمخرج ادريس اشويكة بعثها الى الملك محمد السادس. هادي ماشي جديدة. الجديد انه كتبها بالدارجة وتشكى فيها من فيصل لعرايشي الرئيس المدير العام للشركة الوطنية للاذاعة والتلفزيون. نص الرسالة: رسالة خاصة لسيدنا نصره الله وأيده وسدد خطاه، صاحب الجلالة، بعدما دقيت جميع لبواب وما جاني حتى جواب، خممت وكلت مع راسي ما بقى غير ملاذ واحد هو نتوجه لسيدنا مباشرة بالشكوى ديالي وديال مجموعة كبيرة ديال السينمائيين ونكول ليه راحنا مضرورين بزاف ومسخسخين بلا قياس من جهة سي فيصل العرايشي الله يهديه، راه مكرفس بزاف على السينمايين وأنا بالخصوص، حرمني ظلما وعدوانا من برنامج درته للتلفزة المغربية مند ماي 1993، وعطاه لواحد آخر في خرق سافر لقانون الملكية الفكرية وكل الأعراف المهنية، ومنع علي نخدم مع القنوات الوطنية هادي سنوات بدون موجب شرع ولا قانون، وهادي ربع سنين وهو كيرفض إطبق مقتضيات دفتر التحملات لي كتنص صراحة على ضرورة مساهمة القنوات الوطنية في إنتاج الأفلام السينمائية. وملي قدمت آخر شكوى للسيد وزير الإتصال استدعاني السيد مدير ديوانه وطلب مني المشاركة في طلبات العروض. ورغم كوني متيقن أن لا فائدة من ذلك لأن السيد مدير البرامج أبلغني أن السيد العرايشي طلب منه بصريح العبارة أن يمتنع عن تقديمه لأي مشروع له علاقة بي، استجبت لاقتراح السيد مدير الديوان وقدمت ثلاثة مشاريع، فيلمين تلفزيونيين، واحد للقناة الأولى وآخر للقناة الثانية، وسلسلة تلفزيونية من أربع حلقات للقناة الأولى. ولم يحض أيا من هذه المشاريع بالقبول رغم جودة وجدية ومهنية سيناريوهاتها. وراه يكذب عليك الكاذب أسيدنا إلى كال ليك بلي عندنا شي حد من غيرك يحمينا في هاد لبلاد السعيدة ويحترم حقوقنا. أبقاك الله ذخرا وملاذا آمنا لكل المظلومين في هذا البلد الأمين وسدد خطاك وأبقاك راعيا للفن والفنانين. والسلام على سيد المرسلين وعلى أمير المؤمنين حفظه الله ورعاه إلى يوم الدين. آمين. ادريس اشويكة طنجة في 20 دجنبر 2015 
سابقة. مخرج سينمائي بعث رسالة لمحمد السادس بالدارجة. تشكاه من لعرايشي: وراه يكذب عليك الكاذب أسيدنا إلى كال ليك بلي عندنا شي حد من غيرك يحمينا في هاد لبلاد السعيدة